กลับมาทานห้องอาหารญี่ปุ่นฮากิแห่งรร.เซนทาราแกรนด์อีกครั้งหลังจากห่างหายไปนาน และก้อได้พบว่าคุณภาพและรสชาติอาหารดรอปลงพอสมควร ทานแล้วไม่ค่อยคุ้มกับราคา ถ้าจะมาทานแบบไม่มีส่วนลดแนะนำเป็น lunch set หรือบุฟเฟ่ต์จะโอเคกว่าค่ะ

# เมนูที่สั่ง #
- ซาชิมิรวมเซตเล็กปลาไทย
มีปลาดิบมา 5 ชนิดรวมปูอัดและปลาหมึกในราคาเหยียบ 500 คุณภาพสดปานกลางชิ้นไม่ได้ใหญ่มาก รวมแล้วก้อค่อนข้างแพงค่ะ

- tempura lunch set
เทมปุระรวมพร้อมหมี่เย็น ปลาดิบ เครื่องเคียง ผักดอง ข้าว ซุป และผลไม้ ตัวเทมปุระจะมีกุ้ง 2 ชิ้น ปลา และผัก ทอดมาอมน้ำมันนิดๆ โซบะเย็นเส้นโอเคแต่น้ำซอสไม่ค่อยอร่อย ส่วนเครื่องเคียงเป็นนักเกต 2 ชิ้นแปลกดีค่ะ 

- แปะก๊วยคั่วเกลือ
กระเทาะเปลือกมาน้อยเลยแกะยากพอสมควรค่ะ

ของหวานที่นี่มีค่อนข้างเยอะทั้งแนวเค้ก ขนมญี่ปุ่น และไอศครีม ที่เคยทานมาครั้งก่อนก้ออร่อยใช้ได้ ครั้งนี้ที่สั่งคือ
- ชีสเค้ก
เป็นชีสเค้กสดแบบไม่อบ เนื้อนุ่มชุ่มฉ่ำละลายในปาก พร้อมซอสเบอรี่เปรี้ยวอมหวานที่ราดมาอย่างชุ่มฉ่ำ และตกแต่งจานให้ดูน่าทานด้วยเชอรี่ แบลคเบอรี่ และส้ม ทานกับชีสเค้กแล้วสดชื่นเข้ากันดีไม่เลี่ยนเลยค่ะ

- ไอศครีมน้ำเต้าหู้กับโมจิย่าง
จริงๆจะมีแค่ตัวไอศครีม เราสั่งโมจิย่างเพิ่มเองนะคะ ตัวไอศครีมเนื้อไม่เนียนมาก รสเบาๆทานง่ายไม่หวานจัด โมจิย่างมาเหนียวหนุบผิวกรอบและหอมกลิ่นย่างอร่อยดีค่ะ

การบริการดีใช้ได้ตามมาตรฐานรร.ค่ะ

